b'\n_START_ARTICLE_\nJimmy Shea\n_START_PARAGRAPH_\nJames Edmund "Jimmy" (tai "Jim") Shea Jr. (s. 10. kes\xc3\xa4kuuta 1968 West Hartford, Connecticut, Yhdysvallat) on yhdysvaltalainen skeleton- eli mahakelkkailija. _NEWLINE_Shea voitti skeletonissa kultaa Salt Lake Cityn talviolympialaisissa 2002 ja maailmanmestaruuden vuonna 1998 Altenbergiss\xc3\xa4. Lis\xc3\xa4ksi h\xc3\xa4nell\xc3\xa4 on MM-hopea ja -pronssi._NEWLINE_Shea on olympiaedustaja kolmannessa polvessa. H\xc3\xa4nen isois\xc3\xa4ns\xc3\xa4 Jack Shea voitti kaksi kultamitalia vuoden 1932 talviolympialaisten pikaluistelussa, ja is\xc3\xa4ns\xc3\xa4 Jim Shea kilpaili hiihdossa ja yhdistetyss\xc3\xa4 vuoden 1964 kisoissa. Jimmy Shea vannoi talviolympialaisten 2002 avajaisissa olympiavalan, kuten teki my\xc3\xb6s h\xc3\xa4nen isois\xc3\xa4ns\xc3\xa4 vuoden 1932 kisoissa.'